CELEX: 52015PC0289
Language: lt
Date: 2015-06-12
Title: Pasiūlymas TARYBOS ĮGYVENDINIMO SPRENDIMAS leisti Italijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 206 ir 226 straipsnių

EUROPOS KOMISIJA
            Briuselis, 2015 06 12
            COM(2015) 289 final
            2015/0129(NLE)
            Pasiūlymas
            TARYBOS ĮGYVENDINIMO SPRENDIMAS
            leisti Italijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 206 ir 226 straipsnių
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Pasiūlymo pagrindas ir tikslai
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, Komisijos pasiūlymu, gali vieningai leisti bet kuriai valstybei narei taikyti nuo tos direktyvos nuostatų nukrypstančias specialias priemones, kad būtų paprastinama PVM rinkimo tvarka arba užkirstas kelias tam tikriems mokesčių slėpimo ar vengimo būdams.
            
            
               2014 m. lapkričio 24 d. Komisijoje užregistruotu raštu Italijos Respublika paprašė leidimo nukrypti nuo PVM direktyvos 206 ir 226 straipsnių. Vadovaudamasi PVM direktyvos 395 straipsnio 2 dalimi, 2015 m. kovo 16 d. raštu Komisija pranešė kitoms valstybėms narėms apie Italijos Respublikos prašymą. 2015 m. kovo 17 d. raštu Komisija pranešė Italijos Respublikai turinti visą prašymui apsvarstyti būtiną informaciją.
            
            
               Bendrosios aplinkybės
            
            
               Pradėjusi naudoti statistinių patikrų sistemą, Italija pastebėjo, kad yra daug sukčiavimo PVM atvejų, susijusių su prekių tiekimu ir paslaugų teikimu valdžios institucijoms. Remiantis bendrąja taisykle, šios prekės ir paslaugos apmokestinamos PVM, o valdžios institucijos PVM kartu su kaina sumoka tiekėjui. Italija pažymi, kad daug tiekėjų slepia mokesčius ir nesumoka šio PVM mokesčių administratoriui.
            
            
               Siekdama nutraukti tokį elgesį, Italija paprašė, kad už valdžios institucijoms tiekiamas prekes ir teikiamas paslaugas PVM nebebūtų mokamas tiekėjui. Tačiau valdžios institucijos iš esmės yra neapmokestinamieji asmenys, taigi vadinamosios atvirkštinio apmokestinimo tvarkos taikyti negalima, nes PVM deklaracijų, kuriose būtų galima atsiskaityti už mokėtiną PVM ir jį atskaityti, paprastai neapmokestinamieji asmenys nepildo. Todėl Italija ketina sukurti sistemą, pagal kurią PVM, susijęs su valdžios institucijoms tiekiamomis prekėmis ir teikiamomis paslaugomis, būtų mokamas į atskirą blokuotą banko sąskaitą.  Italijos apskaičiavimu pagal šią sistemą pavyktų surinkti iš viso maždaug 741–1 235 mln. EUR PVM pajamų.
            
            
               Kad galėtų naudoti tokią sistemą, Italija paprašė leidimo nukrypti nuo PVM direktyvos 206 straipsnio, kad užtikrintų, jog tiekėjas nebeprivalėtų mokėti PVM už tiekiamas prekes ir teikiamas paslaugas mokesčių administratoriui, nes, kaip minėta, PVM turėtų sumokėti į specialią sąskaitą valdžios institucija, kuriai buvo tiekiamos prekės ar teikiamos paslaugos. Taip pat reikia nukrypti nuo PVM direktyvos 226 straipsnio, susijusio su išsamiais sąskaitų faktūrų duomenimis, kurių gali būti reikalaujama iš apmokestinamų tiekėjų, kad į sąskaitą faktūrą būtų galima įtraukti specialų papildomą įrašą, nurodantį, kad PVM suma turi būti sumokėta į atskirą sąskaitą, bet ne tiekėjui.
            
            
               Nuo 2014 m. birželio mėn. Italija taiko elektroninių sąskaitų faktūrų už valdžios institucijoms tiekiamas prekes ir teikiamas paslaugas išrašymo prievolę, kuria suteikiama galimybė realiuoju laiku kontroliuoti atskiras operacijas ir tikslias PVM sumas, kurias pirkdamos prekes ir paslaugas, turi mokėti valdžios institucijos. Remiantis šia tikslia informacija, būtų galima atlikti susijusio sektoriaus auditą pagal tradicinius kontrolės metodus ir nebūtų poreikio nukrypti nuo PVM direktyvos. Tačiau kad galėtų organizuoti ir įgyvendinti deramą kontrolės politiką ir visapusiškai pasinaudoti elektroninių sąskaitų faktūrų išrašymo duomenimis, Italija paprašė nukrypti leidžiančios nuostatos ribotam laikotarpiui, per kurį būtų taikoma minėta speciali sistema. Taip pat Italija sutiko nesiekti atnaujinti šios nukrypti leidžiančios nuostatos.
            
            
               Taikant elektroninių sąskaitų faktūrų išrašymą, buvo sukurta visų valdžios institucijų duomenų bazė, kuria galima naudotis šiam tikslui skirtoje svetainėje, todėl tiekėjai turėtų būtiną garantiją, kad iš tiesų tiekia prekes ar teikia paslaugas valdžios institucijoms, kurioms taikoma nukrypti leidžianti priemonė.
            
            
               Tačiau taikant siūlomą priemonę apmokestinamieji asmenys, užsiimantys daugiausia prekių tiekimu arba paslaugų teikimu valdžios institucijoms, nebegalės kompensuoti pirkimo metu sumokėto PVM iš klientų gautu PVM už prekes. Tokie apmokestinamieji asmenys gali nuolat būti kreditoriaus padėtyje ir jiems reikės prašyti, kad mokesčių administratorius galiausiai grąžintų šį PVM. 
            
            
               Tačiau buvo nustatyta problemų, susijusių su grąžinimo procedūra Italijoje, todėl reikėtų pažymėti, kad dar nebaigta su šiuo klausimu susijusi pažeidimo procedūra
                  1
               .
            
            
               Atsižvelgdama į šias aplinkybes, Italija atliko grąžinimo procedūros reformą, kurios pagrindinis bruožas – prašymo teikėjui grąžinti PVM per tris mėnesius. Be šios bendros reformos nustatytos dar kelios apmokestinamųjų asmenų kategorijos, atsižvelgiant į vykdomą veiklą ir atliekamas operacijas, kuriems PVM grąžinamas prioritetine tvarka. Apmokestinamieji asmenys, kurie patenka į šios nukrypti leidžiančios nuostatos taikymo sritį, galės naudotis šia prioritetine tvarka. 
            
            
                Vis dėlto siekiant užtikrinti, kad taikant šią nukrypti leidžiančią nuostatą būtų imtasi būtinų tolesnių veiksmų, prašoma, kad po aštuoniolikos mėnesių nuo šios nukrypti leidžiančios nuostatos įsigaliojimo Italija pateiktų ataskaitą apie tai, kaip taikoma PVM grąžinimo procedūra šiai apmokestinamųjų asmenų kategorijai. Visų pirma ataskaitoje turėtų būti pateikiami statistiniai duomenys, susiję su vidutiniu laikotarpiu, per kurį šie apmokestinamieji asmenys gali galiausiai susigrąžinti PVM, ir nurodytos konkrečios problemos, kurių galėjo kilti šiomis aplinkybėmis.
            
            
               Galiausiai Komisijos dėmesys buvo atkreiptas į tai, kad Italija pradėjo taikyti šią priemonę nelaukdama, kol Taryba priims atitinkamą sprendimą.
            
            
               2.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Konsultacijos su suinteresuotosiomis šalimis
            
            
               Šis pasiūlymas yra pagrįstas Italijos pateiktu prašymu ir skirtas tik šiai valstybei narei.
            
         
         
            
               Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               Poveikio vertinimas
            
            
               Šiuo sprendimu pirmiausia siekiama kovoti su sukčiavimu PVM tiekiant prekes ir teikiant paslaugas valdžios institucijoms nustatant, kad mokėtinas PVM turėtų būti mokamas į atskirą blokuotą banko sąskaitą.
            
            
               Tačiau pagal šią sistemą tiekėjai iš klientų PVM negautų, todėl jiems reikės dažniau prašyti, kad PVM būtų galiausiai grąžinamas. Siekiant išvengti neigiamo poveikio šiems apmokestinamiesiems asmenims, svarbu, kad grąžinimo procedūra gerai veiktų. Remiantis Italijos teigimu, šiuo klausimu buvo imtasi būtinų teisėkūros ir administracinių priemonių.
            
            
               Ši priemonė nedarys neigiamo poveikio Sąjungos nuosaviems ištekliams iš PVM.
            
            
               3.TEISINIAI PASIŪLYMO ASPEKTAI
            
            
               Leidimas Italijai taikyti nuo PVM direktyvos nukrypti leidžiančią nuostatą, kuria būtų nustatoma, kad už tiekiamas prekes ar teikiamas paslaugas mokėtiną PVM klientas mokėtų ne tiekėjui, bet į specialią banko sąskaitą, jeigu prekės tiekiamos arba paslaugos teikiamos valdžios institucijoms. Pasiūlymu nustatoma prievolė Italijai per aštuoniolika mėnesių pateikti ataskaitą apie PVM grąžinimo apmokestinamiesiems asmenims, kuriems ši priemonė daro poveikį, padėtį.
            
            
               Teisinis pagrindas
            
            
               PVM direktyvos 395 straipsnis. 
            
            
               Subsidiarumo principas
            
            
               Atsižvelgiant į PVM direktyvos, kuria grindžiamas pasiūlymas, nuostatas, pasiūlymas priklauso išimtinei Sąjungos kompetencijai. Todėl subsidiarumo principas netaikomas. 
            
            
               Proporcingumo principas
            
            
               Pasiūlymas atitinka proporcingumo principą dėl toliau nurodytų priežasčių. 
            
            
               Šis sprendimas yra susijęs su valstybei narei jos pačios prašymu suteiktu leidimu ir nesukuria prievolės. 
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – kovai su mokesčių slėpimu. 
            
            
               4.POVEIKIS BIUDŽETUI
            
            
               Pasirinkta priemonė
            
            
               Pagal PVM direktyvos 395 straipsnį nukrypti nuo įprastinių PVM taisyklių galima tik Komisijos pasiūlymu vieningai leidus Tarybai. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms. 
            
            
               5.NEPRIVALOMI ELEMENTAI
            
         
         
            
               Pasiūlyme numatyta laikino galiojimo sąlyga. Automatinis šiai leidžiančiai nukrypti nuostatai nustatytas terminas – 2017 m. gruodžio 31 d.
            
            
               2015/0129 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               leisti Italijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 206 ir 226 straipsnių
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  2
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)raštu, kurį Komisija užregistravo 2014 m. lapkričio 24 d., Italija paprašė leisti taikyti specialią priemonę, kuria nukrypstama nuo Direktyvos 2006/112/EB 206 ir 226 straipsnių nuostatų, susijusių su pridėtinės vertės mokesčio (PVM) mokėjimu ir sąskaitų faktūrų išrašymo tvarka;
            
            
               (2)2015 m. kovo 16 d. raštu Komisija pranešė kitoms valstybėms narėms apie Italijos prašymą. 2015 m. kovo 17 d. raštu Komisija pranešė Italijai, kad turi visą, jos nuomone, prašymui įvertinti reikalingą informaciją;
            
            
               (3)Italija nustatė daug sukčiavimo atvejų, susijusių su prekių tiekimu ir paslaugų teikimu valdžios institucijoms. Už šias prekes ir paslaugas PVM valdžios institucija moka tiekėjui, kuris pagal įprastą tvarką yra atsakingas už šio PVM sumokėjimą mokesčių administratoriui. Tačiau Italija nurodė, kad daug prekiautojų slepia mokesčius ir nemoka šio PVM mokesčių administratoriui;
            
            
               (4)Italija paprašė nukrypti leidžiančios priemonės siekdama nustatyti reikalavimą, kad PVM, kurį už prekes ir paslaugas turi mokėti valdžios institucija, būtų mokamas ne tiekėjui, o į atskirą blokuotą banko sąskaitą. Taikant šią nukrypti leidžiančią nuostatą turėtų būti užtikrinta, kad būtų panaikinta galimybė tokiu būdu slėpti mokesčius, nesumažinant mokėtinos PVM sumos. Šiuo tikslu tokiais prekių tiekimo ir paslaugų teikimo atvejais būtina nukrypti nuo Direktyvos 2006/112/EB 206 straipsnio. Be to, būtina nukrypti taip pat nuo Direktyvos 2006/112/EB 226 straipsnio, kad į sąskaitą faktūrą būtų galima įtraukti specialią pastabą, jog PVM reikia sumokėti į specialią sąskaitą; 
            
            
               (5)pradėjus taikyti šią priemonę apmokestinamiesiems asmenims, tiekiantiems prekes ir teikiantiems paslaugas valdžios institucijoms, gali tekti dažniau prašyti mokesčių administratoriaus galiausiai grąžinti PVM. Italija nurodė, siekdama paspartinti grąžinimo procedūrą ir užtikrinti, kad susijusių apmokestinamųjų asmenų teisė į atskaitą būtų visapusiškai garantuota, ji jau ėmėsi būtinų teisėkūros ir administracinių veiksmų. Todėl turėtų būti reikalaujama, kad per aštuoniolika mėnesių nuo nukrypti leidžiančios priemonės įsigaliojimo Italijoje, ši šalis Komisijai pateiktų ataskaitą apie bendrą padėtį, visų pirma apie vidutinį laikotarpį, per kurį apmokestinamieji asmenys gali susigrąžinti PVM. Nuo 2014 m. Italija taiko elektroninių sąskaitų faktūrų už valdžios institucijoms tiekiamas prekes ir teikiamas paslaugas išrašymo prievolę. Ateityje tai turėtų sudaryti galimybę tinkamai kontroliuoti susijusį sektorių, kai bus parengta ir elektroninių duomenų pagrindu įdiegta atitinkama kontrolės politika. Kai ši sistema bus visapusiškai įgyvendinta, turėtų nebebūti poreikio nukrypti nuo Direktyvos 2006/112/EB. Todėl Italija užtikrino, kad nesieks atnaujinti leidimo taikyti šią nukrypti leidžiančią priemonę;
            
            
               (6)taigi nukrypti leidžianti priemonė yra proporcinga siekiamiems tikslams, nes jai taikomas laiko apribojimas ir ji taikoma tik sektoriui, kuriame yra reikšmingų mokesčių slėpimo problemų. Be to, taikant leidžiančią nukrypti priemonę nekyla rizika, kad bus pradėta sukčiauti kituose sektoriuose arba kitose valstybėse narėse;
            
            
               (7)nukrypti leidžianti nuostata neturės neigiamo poveikio bendrai mokestinių pajamų, surenkamų galutinio vartojimo etape, sumai ir neturės neigiamo poveikio Sąjungos nuosaviems ištekliams iš PVM,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 206 straipsnio, Italijai leidžiama nustatyti, kad PVM, kurį už tiekiamas prekes arba teikiamas paslaugas turi sumokėti valdžios institucijos, gavėjas turi mokėti į mokesčių administratoriaus atskirą blokuotą sąskaitą.
            
         
         
            
               2 straipsnis
            
            
               Nukrypstant nuo Direktyvos 2006/112/EB 226 straipsnio, Italijai leidžiama reikalauti, kad į sąskaitas faktūras, išrašytas už valdžios institucijoms tiekiamas prekes arba teikiamas paslaugas, būtų įtraukta speciali pastaba, kad PVM turi būti mokamas į mokesčių administratoriaus atskirą blokuotą sąskaitą.
            
            
               3 straipsnis
            
            
               Apie 1 ir 2 straipsniuose nurodytas nacionalines priemones Italija praneša Komisijai. 
            
            
               Per 18 mėnesių nuo 1 ir 2 straipsniuose nurodytų priemonių įsigaliojimo Italijoje, Italija pateikia Komisijai ataskaitą apie bendrą PVM grąžinimo apmokestinamiesiems asmenims, kuriems poveikį darys šios priemonės, padėtį, visų pirma apie vidutinę grąžinimo procedūros trukmę.
            
            
               4 straipsnis
            
            
               Šis sprendimas baigia galioti 2017 m. gruodžio 31 d.
            
            
               5 straipsnis
            
            
               Šis sprendimas skirtas Italijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  Pažeidimas Nr. 2013/4080.
               
               
                  
                     (2)
                  OL L 347, 2006 12 11, p. 1.